TITTEL Hodene ruller vekk

INGRESS Regionalt næringsliv som kommuniserer for dårlig med studenter, for liten tilgang på tidligfasekapital for oppstartsbedrifter, fraværet av sterke nettverk og underfinansierte grundermiljøer.

TEKST OG FOTO Jan-Are Hansen

Det var bare noen av forklaringsmodellene da Næringsforeningen og Ung Arena invitere til idéauke hos PWC på Brattøra rundt spørsmålet: hvorfor det er hjerneflukt fra Trondheim?
- Kanskje har vi et imageproblem. Etablerte bedrifter i Trondheimsregionen tilbyr samme lønn, utviklingsmuligheter og goder, men likevel ser vi at altfor mange studenter forsvinner når de har vitnemålet i hånda. Tech-grundere får ikke fotfeste. Vi er teknologihovedstaden, men det er på grunn av at NTNU er lokalisert her, ikke fordi vi har så veldig mange teknologibedrifter.
Slik oppsummerer Stian Gårdsvoll, partner i PWC, situasjonen i 2023.

Situasjonen bekymrer
Hjerneflukt, eller brain drain om du vil, er en situasjon der høyt utdannende mennesker  forflytter seg geografisk, og dermed tapper utgangspunktet for viktig kompetanse. Begrepet brukes oftest om bevegelser fra utviklingsland til industrialiserte land, men har de siste årene også blitt anvendt om skifter mellom regioner innad i land. 
Monica Rolfsen, dekan ved Fakultet for økonomi ved NTNU, mener at påstanden om at vi har en hjerneflukt fra byen er litt unyansert.
- Vi er teknologihovedstad for hele Norge. Vi produserer kunnskap og kompetanse for hele landet. At unge flytter på seg etter at de er ferdige, er helt naturlig, sier hun.
Det som imidlertid er langt mer urovekkende er at siden 2013 har 44 prosent av bedriftene med utspring fra NTNU og SINTEF forlatt Trondheim. I tillegg forsvant 25 prosent av mastergradskandidatene som valgte å starte sin karriere i Trondheim ut av regionen etter to år. Det viser en analyse som det internasjonale rekrutteringsselskapet Badenoch + Clark utførte i 2020.
- At vi ikke er bedre til å holde på grunderbedrifter, entreprenørskap og innovasjon med røtter i NTNU, er bekymringsverdig, legger hun til.
Det er en betraktning som understøttes av den ferske Impello-analysen der det blant oppsummeres med at: "Etter en lang periode med positiv utvikling i teknologibransjen i Trondheimsregionen, ser vi nå en nedgang i antall nyetableringer og en utflating i antall selskaper totalt."

Mye positivt, men...
SlideDrain, som utvikler nye løsninger til våtrom, er et eksempel. 
Virksomheten har bakgrunn i folk fra NTNU og Entreprenørskolen. Co-Founder og CEO, Stian Kvaran Bongard, legger vekt på at de hadde ambisjoner om å bli i Trondheim da de startet opp i 2020.
- Det ble imidlertid tydelig etter hvert at nettverket vi trengte for videre vekst, både hva angår salg og produksjon, var sterkere i Oslo. For oss var det en riktig strategisk avgjørelse, sier Bongard som likevel er optimist.
- Det skjer veldig mye positivt i Trondheimsregionen, mener han.
Det er en holdning som Jakob Erikstad, grunnlegger av StudMatch og administrerende direktør i storsatsingen Trøndelagsstiftelsen, deler.
- Det går framover, men potensialet er så mye, mye større, fastslår han.
- Hva er det vi kan bli bedre på?
- Først og fremt må trøndersk næringsliv bli mye mer synlig for studentene. Skape nettverk. I dag kjenner de nesten utelukkende til næringslivet i Oslo, sier Erikstad til Midtpunkt.
Han mener trønderske bedrifter bør ansette flere studenter.
- Knytte dem til seg allerede underveis i studieløpet?
- Ja. Vi må synliggjøre for de kloke hodene at dette er byen og regionen for dem, understreker Eriksen.
Thor Richard Isaksen, daglig leder i akseleratoren 6AM, tror bransjemangfoldet og tilgangen på tidligfasekapital trekker bedrifter ut av Trondheim.
- I tillegg er grundermiljøene våre, sammenlignet med andre steder, grovt underfinansierte, legger han til. 

Tilhørighet tidlig i studieløpet
- Vi må nok bli flinkere til få næringslivet og studentmiljøene til å samarbeide. Trondheim kommune, som den største innkjøperen av varer og tjenester, kan bidra her gjennom å støtte nyetableringer og grundervirksomheter i innkjøpsprosessene våre.
Det sier Kent Ranum, ordførerkandidat for Høyre.
Han mener at å integrere studentene tidlig gjennom sommerjobber, internships samt bachelor- og mastergradsoppgaver, er en viktig vei å gå.
Det er en strategi som Jørn Arve Flått, leder i miljø og næringskomiteen (Ap,) er enig med Ranum i.
- Det skaper tilhørighet. Også må vi samtidig huske at av de om lag 3000 nye innbyggerne byen får hvert år, så har cirka 1500 av dem bakgrunn fra NTNU eller andre læresteder i regionen, legger han til.

Småskala hjerneflukt
- Dette er nyttig kunnskap og lærdom for elevene å ta med seg videre.
Det mener faglærer Andrea Dybdahl fra Fosen videregående skole. Hun har tatt med seg elevene Lukas Tømmerdal, Marion Sæther Røst, Kjetil Hønnåshaugen og Timothy James Par inn til byen. De fire har det siste året fordypet seg i entreprenørskap på skolen.
- Et interessant fag?
- Absolutt. Vi har lært mye. Kunnskap som du ikke får på skolebenken, sier Lukas til Midtpunkt.
Resten av gjengen er enig. 
Alle fire har vært utplassert på bedrifter på Fosen.
- Vi har satt oss inn i hvordan bedriftene virker. Hvilke strategier som funker og hva som er vanskelig for dem, sier Kjetil.
- Har dere en grunderspire i magen?
- Kanskje etter hvert, smiler Marion og Timothy.
Planene for høsten er flere: forsvaret, BI, jobbing og NTNU ramses opp.
Med unntak av Ørlandet, så har Fosen vært preget av mye fraflytting de siste årene. Spesielt blant unge. Dermed kan man hevde at regionen sliter med sin egen småskala hjerneflukt.
- Hvor bor og arbeider dere om 10 år?
Det oppstår usikkerhet rundt bordet. Tiden vil vise.

BILDETEKSTER
HJseminar0001: Hvorfor er det hjerneflukt fra Trondheim? Fra venstre: Jørn Arve Flått, leder i miljø og næringskomiteen (Ap) - Monica Rolfsen, dekan ved Fakultet for økonomi ved NTNU - Hilde Sem Lykke, leder Samfunnsutbytte SpareBank 1 SMN - Stian Gårdsvoll, partner i PWC - Emma Grønningen, digital prosjektleder Grilstad og medlem fagråd Ung Arena - Stian Kvaran Bongard, CEO SlideDrain - Jakob Erikstad, adm.dir. Trøndelags-stiftelsen og grunnlegger av StudMatch, Thor Richard Isaksen daglig leder i 6AM og Kent Ranum, ordførerkandidat for Høyre

Fosenfolk0001: Fra Fosen for lære. Lukas Tømmerdal, Marion Sæther Røst, Kjetil Hønnåshaugen og Timothy James Par sammen med faglærer Andrea Dybdahl fra Fosen videregående skole. De fire har fordypet seg i entreprenørskap det siste året.